Polisie-LUR in Vrystaat 'het nie plan' vir helikopters | Netwerk24
Deur Marietjie Gericke 19 November 2019 16:28
Volgens die DA is Sam Mashinini (heel regs), Vrystaatse LUR vir polisie, paaie en vervoer, asook voorsitter van die ANC in die Vrystaat, planloos. Hy kon nie Vrydag in die Vrystaatse wetgewer sê wat gedoen gaan word omdat die provinsie oor die Kers- en Nuwejaarstyd geen helikopters beskikbaar gaan hê nie. By Mashinini is Patrick Monyakoana, burgemeesterskomiteelid vir vervoer van die Mangaung-metro, en Sisi Ntombela, die Vrystaatse premier. Foto: Facebook
Dit terwyl Sam Mashinini, LUR vir polisie, paaie en vervoer, nie 'n plan daarvoor aangebied het toe die aangeleentheid Vrydag in die wetgewer geopper is nie.
Leona Kleynhans, DA-wetgewerlid in die Vrystaat, sê die een helikopter is by die Bram Fischer-lughawe in Bloemfontein vroeër vanjaar in 'n transitorooftog erg beskadig toe daar van die grond af daarop geskiet is, terwyl die ander een in die stoor waar dit gehou word, beskadig is.
So is 'n polisiehelikopter vroeër in 'n betoging in Brandfort ingespan toe daar oor water betoog is. Foto: Facebook
Mashinini het Vrydag in die wetgewer gesê die een helikopter is vir herstelwerk weggestuur en sal eers in die nuwe geldjaar ná April volgende jaar weer in gebruik geneem kan word. Die ander een is onherstelbaar beskadig.
Kleynhans sê die helikopters is vir gevalle van transitorooftogte, motorongelukke, veediefstal, plaasaanvalle, gevangenes wat uit tronke ontsnap het en dies meer gebruik.
"Kerstyd is die tyd van die jaar wanneer die meeste misdaad plaasvind. Ook die meeste padongelukke vind dan plaas. Die polisie kla altyd hulle het nie genoeg voertuie en mannekrag nie en nou het die Vrystaatse polisie ook nie meer polisiehelikopters nie."
Sy sê die DA wou hê Mashinini moes sê hy het 'n plan vir die Kers- en Nuwejaarstyd, maar hy het geen plan Vrydag in die wetgewer aangebied nie.